钦定古今图书集成/明伦汇编/官常典/第634卷 > 申徽
## 钦定古今图书集成/明伦汇编/官常典/第634卷 > 申徽

按《周书》本传，“徽字世仪，魏郡人也。曾祖爽，仕宋，位雍
州刺史。祖隆道，宋北兖州刺史。父明仁，郡功曹。徽好
经史，性审慎，不妄交游。元颢入洛，以元邃为东徐州
刺史，邃引徽为主簿。颢败，邃被槛车送洛阳，故吏宾
客并委去，唯徽送之。及邃得免，乃广集宾友，叹徽有
古人风。寻除太尉府行参军。孝武初，徽以洛阳兵难”
未已，遂间行入关见文帝。文帝与语，奇之。临夏州以
徽为记室参军，兼府主簿。文帝察徽沉密有度量，每
事信委之，乃为大行台郎中。时军国草创，幕府务殷，
四方书檄，皆徽之辞也。以迎孝武功，封博平县子，本
州大中正。大统四年，拜中书舍人，修起居注。十年，迁
给事黄门侍郎，又迁都官尚书。十二年，瓜州刺史成
庆为城人张保所杀，都督令狐延等起义逐保，启请
刺史，以徽信洽西土，拜假节、瓜州刺史。徽在州五稔，
俭约率下，边人乐而安之。十六年，征兼尚书右仆射，
加侍中、骠骑大将军、开府仪同三司。废帝二年，进爵
为公，正右仆射，赐姓宇文氏。徽性勤敏，凡所居官，案
牍无大小，皆亲自省览，以是事无稽滞，吏不得为奸。
后虽历公卿，此志不懈。出为襄州刺史。时南方初附，
旧俗官人皆通饷遗。徽性廉慎，乃画杨震像于寝室
以自戒。及代还，人吏送者数十里不绝。徽自以无德
于人，慨然怀愧，因赋诗题于清水亭。长幼闻之，竞来
就读，递相谓曰：“此是申使君手迹。”并写诵之。明帝以
御正任总丝纶，更崇其秩为上大夫，员四人，号“大御
正”，又以徽为之。历小司空、少保，出为荆州刺史，入为
小司徒、小宗伯。天和六年，上疏乞骸骨，诏许之。薨，赠
泗州刺史，谥曰章。子康嗣，位泸州刺史、司织下大夫、
上开府。